Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

Číslo: 2691/2009

**1379a**

# **S p o l o č n á s p r á v a**

výborov Národnej rady Slovenskej republiky o výsledku prerokovania návrhu poslancov Národnej rady slovenskej republiky Miroslava Jureňu, Mariana Záhumenského, Jozefa Ďuračku a Ľubomíra Petráka na vydanie zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny (tlač **1379**) v druhom čítaní

Výbor Národnej rady Slovenskej republiky pre hospodársku politiku ako gestorský výbor k návrhu poslancov Národnej rady slovenskej republiky Miroslava Jureňu, Mariana Záhumenského, Jozefa Ďuračku a Ľubomíra Petráka na vydanie zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny (tlač **1379**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 4. januára 2010 č. 1406 pridelila návrh poslancov Národnej rady slovenskej republiky Miroslava Jureňu, Mariana Záhumenského, Jozefa Ďuračku a Ľubomíra Petráka na vydanie zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny (tlač **1379**) na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodársku politiku

Výboru Národnej rady Slovenskej republiky pre pôdohospodárstvo, životné prostredie a ochranu prírody.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením z 24. februára 2010 č. 835.
* Výbor Národnej rady Slovenskej republiky pre hospodársku politiku uznesením z 23. februára 2010 č. 655.
* Výbor Národnej rady Slovenskej republiky pre pôdohospodárstvo, životné prostredie a ochranu prírody uznesením z 25. februára 2010 č. 551.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

* 1. V § 2 sa písmená d) až i) označujú ako písmená a) až f).

Legislatívno-technická pripomienka opravujúca nesprávne označenie písmen.

**Ústavnoprávny výbor NR SR**

**Výbor NR SR pre hospodársku politiku**

**Výbor NR SR pre pôdohospodárstvo, životné prostredie a ochranu prírody**

***Gestorský výbor odporúča schváliť***

* 1. K § 4 ods. 1 sa vypúšťajú písmená f) a j)

Písmená g), h), i), k), l), m), n) sa premenujú na písmená f), g), h), i), j), k), l).

Zabezpečuje sa rešpektovanie záujmov podnikateľov, základných zásad a cieľov podnikania.

**Výbor NR SR pre pôdohospodárstvo, životné prostredie a ochranu prírody**

***Gestorský výbor odporúča neschváliť***

* 1. V § 4 ods. 1 písmeno f) znie:

„f) za platby na obchodné aktivity odberateľa tovaru, na tovar dodávaný a predávaný pod obchodnou značkou odberateľa, najmä zľavy, dary, bonusy, rabaty a skontá“.

Ide o spresnenie textu, aby bolo zrejmé, že neprimeranou podmienkou nie je predaj pod obchodnou značkou odberateľa, ale rôzne obchodné aktivity odberateľa ako dary, zľavy, bonusy, rabaty a pod. na tovar predávaný pod obchodnou značkou odberateľa.

**Ústavnoprávny výbor NR SR**

***Gestorský výbor odporúča schváliť***

* 1. V § 4 ods. 3 písm. e) sa slovo „vystavenia“ nahrádza slovom „doručenia“.

Ide o spresnenie textu, aby bolo zrejmé, odkedy začína odberateľovi plynúť 30 dňová lehota na splnenie peňažných záväzkov.

**Ústavnoprávny výbor NR SR**

***Gestorský výbor odporúča schváliť***

* 1. V § 4 ods. 3 písm. h) sa na konci pripájajú tieto slová „bez právneho dôvodu“.

Spresňuje sa zákaz prenosu sankcií na dodávateľa za iné než sankcie, za ktoré je zodpovedný dodávateľ.

**Ústavnoprávny výbor NR SR**

**Výbor NR SR pre pôdohospodárstvo, životné prostredie a ochranu prírody**

***Gestorský výbor odporúča schváliť***

* 1. V § 4 ods. 3 písm. n) znie:

„n) predaj tovaru odberateľom za vyššiu cenu ako bola dohodnutá cena dodaného tovaru v konkrétnej časovo vymedzenej propagačnej akcii,“.

Ide o stanovenie podmienky predaja tovaru odberateľom pri konkrétnej akcii.

**Výbor NR SR pre pôdohospodárstvo, životné prostredie a ochranu prírody**

***Gestorský výbor odporúča schváliť***

* 1. V § 4 ods. 3 písm. p) sa za slovo „dodávateľovi“ pripája tento text: „okrem prípadov, ak ide

1. o predaj tovaru, ktorého dôvodom je zrušenie predajne, ukončenie alebo zmena obchodnej činnosti,

2. o predaj tovaru s uvedeným dátumom spotreby uplynutím troch štvrtín doby spotreby,

3. o výpredaj sezónneho tovaru,

4. o predaj poškodeného tovaru.“.

Spresňuje sa, kedy môže odberateľ predávať tovar pod jeho nákupnú cenu.

**Ústavnoprávny výbor NR SR**

***Gestorský výbor odporúča schváliť***

* 1. V § 4 ods. 3 písm. p) sa vypúšťa.

Písmená q) až v) sa označujú ako písmená p) až u).

Navrhuje sa vypustiť z dôvodu kontraproduktívnosti a nesúladu s cieľom zákona.

**Výbor NR SR pre hospodársku politiku**

***Gestorský výbor odporúča neschváliť***

* 1. V § 4 ods. 3 písm. u) sa slová „privátnou značkou“ nahrádzajú slovami „obchodnou značkou“.

Legislatívno-technická pripomienka zjednocujúca používané pojmy.

**Ústavnoprávny výbor NR SR**

**Výbor NR SR pre hospodársku politiku**

**Výbor NR SR pre pôdohospodárstvo, životné prostredie a ochranu prírody**

***Gestorský výbor odporúča schváliť***

* 1. V § 4 ods. 3 písm. v) sa slová „zmluvne ošetrené“ nahrádzajú slovami „predmetom zmluvného vzťahu“.

Legislatívno-technická pripomienka zavádzajúca všeobecne používané pojmy.

**Ústavnoprávny výbor NR SR**

**Výbor NR SR pre hospodársku politiku**

**Výbor NR SR pre pôdohospodárstvo, životné prostredie a ochranu prírody**

***Gestorský výbor odporúča schváliť***

* 1. V § 4 ods. 3 sa dopĺňa písmeno z), ktoré znie:

„z) dohodnutie inej doby, kedy sa stane odberateľ vlastníkom tovaru, ako je dátum prevzatia tovaru odberateľom“.

Navrhovaná zmena má zabrániť, aby si odberateľ vynucoval neskorší termín nadobudnutia vlastníctva k tovaru, ako došlo k jeho prevzatiu.

**Ústavnoprávny výbor NR SR**

***Gestorský výbor odporúča schváliť***

* 1. V § 10 ods. 1 sa slová „31. júna 2010“ nahrádzajú slovami „30. júna 2010“.

Ide o opravu zrejmej chyby, keďže mesiac jún má len 30 dní.

**Ústavnoprávny výbor NR SR**

***Gestorský výbor odporúča schváliť***

* 1. V § 10 ods. 1 sa slová „31. júna 2010“ nahrádzajú slovami „31. januára 2011“ a v § 10 ods. 2 sa slová „1. májom 2010“ nahrádzajú slovami „1. januárom 2011“.

Prechodné ustanovenie sa upravuje vo väzbe na zmenu účinnosti zákona.

**Výbor NR SR pre hospodársku politiku**

***Gestorský výbor odporúča neschváliť***

* 1. V § 12 sa slová „1. mája 2010“ nahrádzajú slovami „1. januára 2011“.

Predĺženie legisvakančnej lehoty je potrebné pre poskytnutie dostatočného času, aby doterajšie zmluvné vzťahy medzi obchodníkmi a dodávateľmi mohli byť upravené podľa nového zákona.

**Výbor NR SR pre hospodársku politiku**

***Gestorský výbor odporúča neschváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1, 3, 4, 5, 6, 7, 9, 10, 11, 12** hlasovať spoločne s odporúčaním **s c h v á l i ť,**

**o bodoch 2 a 8** hlasovať s odporúčaním **n e s c h v á l i ť,**

**o bodoch 13 a 14** hlasovať spoločne s odporúčaním **n e s c h v á l i ť.**

**V.**

Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

návrh poslancov Národnej rady slovenskej republiky Miroslava Jureňu, Mariana Záhumenského, Jozefa Ďuračku a Ľubomíra Petráka na vydanie zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

Spoločná správa výborov Národnej rady Slovenskej republiky o výsledku prerokovania návrhu poslancov NR SR Miroslava Jureňu, Mariana Záhumenského, Jozefa Ďuračku a Ľubomíra Petráka na vydanie zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny (tlač **1379a**) v druhom čítaní bola schválená uznesením z 2. marca 2010 č. 674.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 2. marca 2010

Maroš **K o n d r ó t  v. r.**

predseda Výboru NR SR pre

hospodársku politiku